Publication: Magyar Közlöny
Issue: MK-1999-79 (Year: 1999, Number: 79)
Era: 1990-2004
Section: — a rendőrség nyomozó hatóságainak hatásköréről és illetékességéről szóló 15/1994. (VII. 14.) BM rendelet módosításáról,
Paragraph Index: 1062

7. Egy személyes adatokat kezelő rendszer felépítése, üzemeltetése a műszaki ismereteken túl az informatika más területeire is kiterjedő szakismereteket és szemléletet igényel. Ismereteim szerint e szakismeretek a Budapesti Műszaki Egyetemen belül is rendelkezésre állnak. Felhívom Rektor Urat, a fentiekre tekintettel gondoskodjék arról, hogy — mielőbb (véglegesen) szűnjék meg a rendszerben tárolt személyes adatokhoz való általános hozzáférés lehetősége; — legkésőbb az üzemszerű működtetés beindításáig ellenőrizzék és szükség szerint módosítsák a hozzáférési jogosultságok rendszerét a célhoz kötöttség figyelembevételével és indokolásával; — tisztázzák az adattartalom jogalapját minden egyes személyesadat-fajta vonatkozásában; — ezzel összefüggésben gondoskodjanak a szakazonosítók elkülönített kezeléséről; valamint — az adatvédelmi szempontokat figyelembe vevő hallgatói terminálokat, illetve hozzáférési felületeket alakítsanak ki. Amennyiben az egyetem új személyesadat-kezelési rendszert épít ki, vagy a meglévőt új modullal bővíti, kérem, gondoskodjon arról, hogy csak akkor lehessen a valós adatokkal feltöltött rendszert — akár kísérleti üzemben is — használatba venni, ha a célhoz kötöttség kritériumainak megfelelő hozzáférési rendszer kialakításra került és megbízhatóan működik. Ezen túlmenően kérem szíves válaszát arra vonatkozóan, hogy — a személyes adatok között milyen „különleges adatokat” tartalmaz a rendszer, — a felsőoktatási törvényben felsoroltakon kívüli személyes adatok nyilvántartásának mi a jogalapja, — milyen jogcímen közreműködött (közreműködik) az SDA Stúdió Kft. a személyesadat-állomány kezelésében, — milyen adatok és milyen címzetthez kerülnek továbbításra a NEPTUN rendszerből. Levelem másolatát megküldöm dr. Tánczos László egyetemi docens úrnak, a BME EISzK igazgatóhelyettesének. Budapest, 1998. május 18. Üdvözlettel: Dr. Majtényi László (236/A/1998) 1999/79/II. szám [Állásfoglalás: felsőoktatási intézmény nem kötelezheti hallgatóit nemzetiségi adataik kiszolgáltatására] [...] Budapest Tisztelt [...] Úr! A Budapesti Közgazdaság-tudományi Egyetemre történő beiratkozáskor használt „Iratkozási Lap”-on a hallgatók nemzetiségét érintő kérdés jogszerűségével kapcsolatos vizsgálatot lezártam, az ügyben kialakított álláspontomról az alábbiak szerint tájékoztatom: A fenti adatkezelés céljára és jogalapjára vonatkozó megkeresésre adott válaszában dr. Palánkai Tibor rektor úr kifejtette, hogy a hallgatók adatainak nyilvántartásánál a felsőoktatásról szóló 1993. évi LXXX. tv. (a továbbiakban: Ftv.), valamint az azt kiegészítő kormányrendeletek rendelkezéseit kell figyelembe venniük. Az adatkezelés célját illetően közölte, hogy a külföldiek magyarországi és a magyarok külföldi felsőfokú tanulmányainak egyes kérdéseiről szóló 192/1997. (XI. 4.) Korm. rendelet (a továbbiakban: Rendelet) és mellékletei értelmében a Magyarországon tanulmányokat folytató magyar nemzetiségű külföldi állampolgárok más külföldi állampolgároktól eltérő térítésekben és juttatásokban részesülhetnek, és a nemzetiség ismerete nélkül az egyetem nem tudja biztosítani ezen támogatások korrekt kifizetését. Megjegyezte továbbá, hogy a felsőoktatási intézményekbe jelentkező illetve felvett diákokkal kapcsolatos dokumentumok (pl. az „A” jelű jelentkezési törzslap is) számos esetben tartalmazzák a nemzetiségre vonatkozó adatot. Megállapítást nyert továbbá, hogy a Rendelet 20. § (6) bekezdésében foglalt felhatalmazás alapján kibocsátott, a magyar felsőoktatási intézményekben tanulmányokat folytató külföldi hallgatók részére nyújtható juttatásokról, azok nyilvántartásáról és a hallgatók által fizetendő térítésekről szóló

Source: https://magyarkozlony.hu/hivatalos-lapok/33cea4a14e4ae7e57a3649dbf7a68b6bf220cec4/dokumentumok/f8f5fda49d2d1ae7351ff7d11773c708305d24c6/letoltes